CELEX: 32021D1830
Language: ga
Date: 2021-02-22 00:00:00
Title: Cinneadh (AE) 2021/1830 ón gComhairle an 22 Feabhra 2021 maidir le síniú an Chomhaontaithe thar ceann an Aontais idir an tAontas Eorpach agus Poblacht Cabo Verde lena leasaítear an Comhaontú maidir le héascú a dhéanamh ar eisiúint víosaí gearrfhanachta le saoránaigh Phoblacht Cabo Verde agus le saoránaigh an Aontais Eorpaigh

19.10.2021   
               
               
                  GA
               
               
                  Iris Oifigiúil an Aontais Eorpaigh
               
               
                  L 371/1
               
            
         CINNEADH (AE) 2021/1830 ÓN gCOMHAIRLE
         an 22 Feabhra 2021
         maidir le síniú an Chomhaontaithe thar ceann an Aontais idir an tAontas Eorpach agus Poblacht Cabo Verde lena leasaítear an Comhaontú maidir le héascú a dhéanamh ar eisiúint víosaí gearrfhanachta le saoránaigh Phoblacht Cabo Verde agus le saoránaigh an Aontais Eorpaigh
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 77(2), pointe (a), i gcomhar le hAirteagal 218(5) de,
         Ag féachaint don togra ón gCoimisiún Eorpach,
         De bharr an mhéid seo a leanas:
         
                     (1)
                  
                  
                     I gConclúidí an 20 Samhain 2007, ba dhíol sásaimh don Chomhairle agus d’ionadaithe rialtais na mBallstát a tháinig le chéile sa Chomhairle an teachtaireacht ón gCoimisiún maidir leis an gcaidreamh sa todhchaí idir an tAontas Eorpach agus Poblacht Cabo Verde. Thar aon ní, ba dhíol sásaimh don Chomhairle doimhniú an chaidrimh idir an tAontas agus Cabo Verde trí Phlean Gníomhaíochta d’fhorbairt ar “chomhpháirtíocht speisialta” idir an dá pháirtí a chur chun feidhme. Ina theannta sin, leis an teachtaireacht sin, foráilítear gurb é is aidhm don “chomhpháirtíocht speisialta” sin tús a chur le hidirphlé oscailte, cuiditheach, pragmatach agus gur tosaíocht straitéiseach comhroinnte é an comhrac in aghaidh na hinimirce neamhdhlíthiúla.
                  
               
                     (2)
                  
                  
                     An 1 Nollaig 2014, tháinig an Comhaontú idir an tAontas Eorpach agus Poblacht Cabo Verde maidir le héascú a dhéanamh ar eisiúint na víosaí gearrfhanachta le saoránaigh Phoblacht Cabo Verde agus le saoránaigh an Aontais Eorpaigh (1) (“Comhaontú 2014”) i bhfeidhm.
                  
               
                     (3)
                  
                  
                     Ón 1 Nollaig 2014 i leith, tá forás tagtha ar an reachtaíocht idir an tAontas agus Cabo Verde, leis an athbhreithniú a rinneadh ar an gCód Víosa le Rialachán (AE) 2019/1155 ó Pharlaimint na hEorpa agus ón gComhairle (2) agus cinneadh Cabo Verde chun saoránaigh an Aontais a dhíolmhú ó cheanglais víosa le haghaidh fanachtaí suas go 30 lá. I bhfianaise na n-athruithe sin agus i bhfianaise an mheasúnaithe a rinne an Coiste Comhpháirteach a bhunaítear faoi Airteagal 10 de Chomhaontú 2014 agus gur dá chúram faireachán ar chur chun feidhme Chomhaontú 2014, ba chóir cuid de na forálacha, lena n-éascaítear eisiúint na víosaí le saoránaigh Cabo Verde agus, ar bhonn cómhalartach, le saoránaigh an Aontais maidir le tréimhse fanachta atá beartaithe le haghaidh tréimhse nach faide ná 90 lá i rith tréimhse 180 lá, a choigeartú agus a chomhlánú trí Chomhaontú leasaitheach.
                  
               
                     (4)
                  
                  
                     An 29 Deireadh Fómhair 2019, thug an Chomhairle údarú don Choimisiún tús a chur le caibidlíocht le Cabo Verde chun Comhaontú a dhéanamh idir an tAontas Eorpach agus Poblacht Cabo Verde lena leasaítear an Comhaontú idir an tAontas Eorpach agus Poblacht Cabo Verde maidir le héascú a dhéanamh ar eisiúint víosaí gearrfhanachta le saoránaigh Phoblacht Cabo Verde agus le saoránaigh den Aontas Eorpach (“an Comhaontú leasaitheach”). Tugadh an chaibidlíocht i gcrích go rathúil an 30 Eanáir 2020 agus cuireadh inisealacha leis an gComhaontú leasaitheach trí mhalartú ríomhphost an 24 Iúil 2020.
                  
               
                     (5)
                  
                  
                     Is é atá sa Chinneadh seo forbairt ar fhorálacha de acquis Schengen nach bhfuil Éire rannpháirteach iontu, i gcomhréir le Cinneadh 2002/192/CE ón gComhairle (3). Dá bhrí sin, níl Éire rannpháirteach i nglacadh an Chinnidh seo ná níl sí faoi cheangal aige ná faoi réir an chur i bhfeidhm a ghabhann leis.
                  
               
                     (6)
                  
                  
                     I gcomhréir le hAirteagal 1 agus Airteagal 2 de Phrótacal Uimh. 22 maidir le seasamh na Danmhairge, prótacal atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, níl an Danmhairg rannpháirteach i nglacadh an Chinnidh seo ná níl sí faoi cheangal aige ná faoi réir an chur i bhfeidhm a ghabhann leis.
                  
               
                     (7)
                  
                  
                     Ba cheart an Comhaontú leasaitheach a shíniú thar ceann an Aontais, faoi réir a thabhairt i gcrích ar dháta is faide anonn, agus ba cheart na Dearbhuithe Comhpháirteacha atá i gceangal leis a fhormheas,
                  
               TAR ÉIS AN CINNEADH SEO A GHLACADH:
         
            Airteagal 1
            Leis seo, formheastar síniú an Chomhaontaithe thar ceann an Aontais idir an tAontas Eorpach agus Poblacht Cabo Verde lena leasaítear an Comhaontú idir an tAontas Eorpach agus Poblacht Cabo Verde maidir le héascú a dhéanamh ar eisiúint na víosaí gearrfhanachta le saoránaigh Phoblacht Cabo Verde agus le saoránaigh an Aontais Eorpaigh, faoi réir thabhairt i gcrích an Chomhaontaithe leasathaigh sin (4).
         
         
            Airteagal 2
            Leis seo, formheastar na Dearbhuithe Comhpháirteacha atá i gceangal leis an gComhaontú leasaitheach thar ceann an Aontais.
         
         
            Airteagal 3
            Údaraítear leis seo d’Uachtarán na Comhairle an duine nó na daoine a ainmniú atá cumhachtaithe chun an Comhaontú leasaitheach a shíniú thar ceann an Aontais.
         
         
            Airteagal 4
            Tiocfaidh an Cinneadh seo i bhfeidhm an lá tar éis lá a ghlactha.
         
         
            Arna dhéanamh sa Bhruiséil, 22 Feabhra 2021.
            
               
                  Thar ceann na Comhairle
               
               
                  An tUachtarán
               
               J. BORRELL FONTELLES
            
         
         
            (1)  IO L 282, 24.10.2013, lch. 3.
         
            (2)  Rialachán (AE) 2019/1155 ó Pharlaimint na hEorpa agus ón gComhairle an 20 Meitheamh 2019 lena leasaítear Rialachán (CE) Uimh. 810/2009 lena mbunaítear Cód Comhphobail maidir le Víosaí (Cód Víosaí) (IO L 188, 12.7.2019, lch. 25).
         
            (3)  Cinneadh 2002/192/CE ón gComhairle an 28 Feabhra 2002 maidir leis an iarraidh ó Éirinn a bheith rannpháirteach i roinnt forálacha de acquis Schengen (IO L 64, 7.3.2002, lch. 20).
         
            (4)  Ní ann do théacs an Chomhaontaithe seo sa Ghaeilge.